
I N F O R M A C I J A
O  JAVNOM SLUŠANjU
ODBORA ZA PRAVOSUĐE, DRŽAVNU UPRAVU I LOKALNU 
SAMOUPRAVU  
Mala sala Doma Narodne skupštine, Beograd, 7. maj 2026. godine

Odbor za pravosuđe, državnu upravu i lokalnu samoupravu je, na osnovu Odluke donete na  18. sednici, održanoj 22. aprila 2026. godine, dana 7. maja 2026. godine održao Javno slušanje na temu „Predstavljanje Predloga zakona o izmenama i dopuni Zakona o Ustavnom sudu; Predloga zakona o izmenama i dopunama Zakona o izboru narodnih poslanika; Predloga zakona o izmenama i dopunama Zakona o lokalnim izborima i Predloga zakona o dopuni Zakona o izboru predsednika Republike, koje je 21. aprila 2026. godine podneo narodni poslanik Miroslav Petrašinović“. Javnim slušanjem je predsedavao dr Uglješa Mrdić, predsednik Odbora za pravosuđe, državnu upravu i lokalnu samoupravu.

Javno slušanje je počelo u 11,00 časova.

Javnom slušanju su prisustvovali članovi/zamenici članova Odbora: Dragan Nikolić, Goran Spasojević, Jasmina Palurović, Lidija Načić, Milija Miletić, Boris Bajić, Risto Kostov, Ana Krstić i Aleksandar Ivanović.

Javnom slušanju su prisustvovali narodni poslanici koji nisu članovi Odbora: Miroslav Petrašinović, Igor D. Jakšić, Tanja Rađenović, Goran Nikolić, Stefan Kitanović, Tatjana Petrović Stojković, Dragana Arsić, Ahmedin Škrijelj, Minela Kalender, Marko Atlagić, Slobodan Nikolić, Tatjana Nikolić, Nenad Krstić, Lepomir Ivković, Vesna Savović Petković, Nada Macura, Zagorka Aleksić, Jelena Pavlović, Marina Raguš, Katarina Stojanović, Nenad Abramović, Vesna Nedović, Dubravka Filipovski, Dane Stanojčić, Dragan Ninković, Sanja Džajić, Danijela Nestorović, Aleksandar Jovanović, Sanja Milošević, Aleksandra Tomić, Uglješa Marković, Željko Veselinović i Aleksandar Marković.

Javnom slušanju su prisustvovali i ministarka državne uprave i lokalne samouprave Snežana Paunović; pomoćnici ministra državne uprave i lokalne samouprave Radovan Arežina i Jovan Knežević; predstavnik Delegacije EU u Srbiji Sanda Babić; predstavnik Misije OEBS-a Ivana Krstić; Sanja Daničić, student-praktikant u Ambasadi Kraljevine Norveške; predstavnik Centra za slobodne izbore i demokratiju Emilija Orestijević; članovi Republičke izborne komisije Vladimir Dimitrijević, Srđan Smiljanić, Marko Janković, Vesna Stojković, Sofija Mandić, dr Tanasije Marinković, Maja Pejčić, Marko Danilović, Jasmina Belić, Jasmina Milošević, Miloš Pavlović; savetnici u Ustavnom sudu Sanja Stamenovski, Viktor Božić, Olivera Kovačević i Nebojša Tabaković; članovi Komisije za reviziju, verifikaciju i kontrolu tačnosti i ažuriranja biračkog spiska Ana Gođevac, Marko Dimić, Bela Butaš; članovi OKO-Odbora za kontrolu i opservaciju Aleksandar Jerković i Maša Radoičić; članovi Narodne stranke Nikola Dragović, Damir Hadžiabdić, Dejan Mitrić i Aleksandar Marjanović; članovi Bunt-Prava Srbija Nikola Ostojić i Miloš Simić; član Bošnjačke građanske stranke Jasminko Hadžiusalihović; direktor Biroa za društvena istraživanja Zoran Gavrilović; i ostala zainteresovana javnost: advokat Miomir Radić, Petar Živković, Lazar Bulajić, Relja Jarkovački, Milica Vučenić, Panče Denić, Pavle Kovačević, Dimitrije Radojević, Aleksandar Stevanović, Iva Đinđić Ćosić, Aleksadar Jovanović, Rodoljub Todorović i Dragutin Avramović.

Dr Uglješa Mrdić, predsednik Odbora otvorio je javno slušanje i pozdravio          članove i zamenike članova Odbora za pravosuđe, državnu upravu i lokalnu samoupravu, prisutne narodne poslanike, predstavnike Ministarstva državne uprave i lokalne samouprave, predstavnike međunarodnih organizacija, kao i druge prisutne, koji su se odazvali pozivu da uzmu učešće u javnom slušanju i daju svoj doprinos uspešnom sagledavanju veoma značajne teme koja je predmet diskusije. 

Narodni poslanik Miroslav Petrašinović, predlagač zakona je u uvodnom izlaganju istakao da su predloženi zakoni plod šire aktivnosti koje je preduzela Vlada Republike Srbije u saradnji sa posmatračkom misijom OEBS-a nakon sprovedenih parlamentarnih izbora od 17. decembra 2023. godine i konačnog izveštaja ODIHR-a.
Izneo je da je deo preporuka ODIHR-a već implementiran u zakondavstvo Republike Srbije kroz izmene Zakona o jedinstvenom biračkom spisku.
Istakao je da je, u pogledu Predloga zakona o izmenama i dopunama Zakona o izboru narodnih poslanika, namera predlagača da se povećaju kapaciteti organa za sprovođenje izbora, tako što je predloženo da bi Republička izborna komisija (u daljem tekstu: RIK) bila zadužena za organizovanje i sprovođenje obuke za rad lica u izbornim organima srednjeg (gradske i opštinske komisije) i nižeg (birački odbori) nivoa, a koja će morati da poseduju potvrdu o sprovedenoj obuci, izdatu od strane RIK-a na period važenja od tri godine. 
Rekao je da će RIK biti dužan da donese pravilnik o načinu i sitemu obuke lica za rad u organima za sprovođenje izbora u roku od tri meseca od stupanja na snagu Predloga zakona, kao i da će voditi javni registar lica koja su prošla obuku i stekla potvrdu za rad u organima za sprovođenje izbora.
Naveo je kao novinu da će jedan birač svojim potpisom moći da podrži veći broj izbornih lista, kako bi se građanima omogućio veći broj političkih opcija za glasanje.
Rekao je da je predloženo brisanje člana važećeg zakona koji je propisivao razloge zbog kojih izborne liste nisu mogle biti proglašene, dok se Predlogom zakona daje mogućnost nosiocu izborne liste da te nedostatke otkloni u određenom roku i da ponovo podnese urednu izbornu listu.
Ukazao je na promene koje se odnose i na izborne liste nacionalnih manjina, a koje se odnose na nazive tih izbornih lista, njihov upis u Registar političkih staranaka, koalicije stranaka nacionalnih manjina i grupe građana nacionalnih manjina.
U pogledu Predloga zakona o izmenama i dopunama  Zakona o lokalnim izborima izneo je da se izmene odnose na odredbe o gradskim i opštinskim izbornim komisijama i biračkim odborima, u pogledu njihove saradnje sa RIK-om, u vezi sa organizovanjem i sprovođenjem obuka lica koja učestvuju u organima za sprovođenje izbora, kao i na odredbe o zaštiti ličnih podataka od zloupotreba prilikom prikupljanja potpisa podrške za izborne liste.
Naveo je da se Predlogom zakona o dopuni  Zakona o izboru predsednika Republike samo definiše položaj članova biračkih odbora u pogledu pohađanja obuka za rad u organima za sprovođenje izbora.
Nakon uvodnog izlaganja usledila je diskusija u kojoj su učestvovali: Snežana Paunović, Ana Gođevac, Aleksandra Tomić, Miomir Radić, Risto Kostov, Marko Dimić, Aleksandar Jerković, Olivera Kovačević, Nikola Dragović, Dragan Nikolić, Ahmedin Škrijelj, Danijela Nestorović, Sofija Mandić, Iva Đinđić Ćosić, Jasminko Hadžisalihović, Marina Raguš, Tanasije Marinković, Zoran Gavrilović, Dragan Ninković, Jovan Knežević, Aleksandar Radovanović, Jelena Pavlović i Petar Živković.
Ministarka državne uprave i lokalne samouprave  Snežana Paunović istakla je značaj javnog slušanja kao prilike da se razmotre predlozi javnosti i eventualno unaprede predložena zakonska rešenja. Takođe, ocenila je da predložene izmene doprinose unapređenju izbornog procesa, jačanju poverenja građana u njegovu ispravnost, transparentnost i demokratičnost, te iskazala spremnost Ministarstva da, u okviru svojih nadležnosti, obezbedi njihovu punu primenu nakon usvajanja zakona.

Tokom javnog slušanja izneta su različita stanovišta o predloženim izmenama izbornog zakonodavstva i načinu njihovog donošenja. Pojedini učesnici ukazali su da predložena rešenja ne otklanjaju suštinske nedostatke izbornog procesa, da preporuke ODIHR-a nisu u dovoljnoj meri primenjene, kao i da u postupak pripreme zakona nije bila uključena celokupna zainteresovana javnost, uz ocenu da bi javna rasprava bila primereniji oblik razmatranja predloženih rešenja.

Ocenjeno je da su javna slušanja predstavljala dobru priliku za dijalog o izbornim reformama i istakli da predložene izmene predstavljaju nastavak unapređenja izbornog zakonodavstva i demokratskih procesa, ukazujući na ranije sprovedene reforme koje su doprinele većoj inkluzivnosti izbornog postupka.

Pojedini učesnici pohvalili su predložena zakonska rešenja, ističući veću jasnoću i pravnu preciznost u uređenju izborne materije, kao i visok stepen usklađenosti sa preporukama ODIHR-a, što su ocenili kao pokazatelj kontinuiranog unapređenja izbornog procesa i izbornih standarda u Republici Srbiji. Takođe je naglašeno da predložene izmene imaju, pored pravnog, i značajan politički značaj, jer pokazuju spremnost Srbije da jača integritet i poverenje u izborni proces.

Istovremeno, ukazano je na potrebu da se izborni uslovi usklađuju ne samo sa preporukama međunarodnih organizacija, već i kroz dijalog sa parlamentarnom opozicijom i organizacijama civilnog društva. Pojedini učesnici kritikovali su selektivno tumačenje evropskih vrednosti i izostanak dela predstavnika građanskih udruženja sa javnog slušanja, uz ocenu da je njihovo učešće moglo dodatno doprineti kvalitetu rasprave i legitimitetu procesa.


U raspravi su izneta različita mišljenja o predloženim rešenjima koja se odnose na obuku članova i zamenika članova biračkih odbora. Pojedini učesnici pozdravili su uvođenje obaveznih obuka i strože uslove za učešće u radu biračkih odbora, uz predloge da se obuke prošire i na članove u proširenom sastavu i da se produži važenje potvrda o njihovom završetku, dok su drugi ukazali na moguće probleme u organizaciji i dostupnosti obuka, kapacitete Republičke izborne komisije za njihovo sprovođenje, kao i potrebu bolje zaštite podataka o licima koja učestvuju u sprovođenju izbora.

Istaknuta su različita stanovišta o pojedinim novim rešenjima izbornog zakonodavstva. Deo učesnika kritikovao je mogućnost da birači svojim potpisom podrže više izbornih lista, dok su u pogledu izbornih lista nacionalnih manjina pozdravljeni stroži uslovi za njihovo kandidovanje, ali su istovremeno iznete primedbe da predložena rešenja ne obezbeđuju dovoljno efikasne mehanizme za sprečavanje zloupotrebe statusa izborne liste nacionalne manjine i za proveru ispunjenosti zakonom propisanih uslova.

Navedeni su predlozi za dodatno unapređenje zakonskih rešenja koja se odnose na izborne liste nacionalnih manjina, u cilju sprečavanja mogućih zloupotreba, uključujući izmene uslova za kandidovanje i preciznije definisanje kriterijuma za priznavanje statusa izborne liste nacionalne manjine. Istovremeno je ukazano na nedoslednost ODIHR-a, uz ocenu da su izostale preporuke koje se odnose na zaštitu izbornih prava Srba na AP Kosovu i Metohiji.

Izneta su različita stanovišta o rokovima za postupanje u izbornim sporovima pred Ustavnim sudom. Dok su pojedini učesnici pozdravili preciziranje i skraćivanje rokova radi efikasnijeg rešavanja izbornih sporova, drugi su smatrali da su predloženi rokovi prekratki za potpuno i kvalitetno odlučivanje, ukazali na potrebu izmene Zakona o Ustavnom sudu radi uvođenja elektronske komunikacije i izrazili zabrinutost zbog mogućih opstrukcija u postupanju po izbornim sporovima.

Istovremeno navedene su primedbe na pojedina predložena rešenja, uz ocenu da su poslednjim izmenama izbornog zakonodavstva sužene mogućnosti za pokretanje postupaka pred Ustavnim sudom, kao i da produženje rokova za ponavljanje izbora može stvoriti prostor za zloupotrebe i odugovlačenje izbornog procesa. Istovremeno su pozdravljena rešenja kojima se omogućava otklanjanje nedostataka izbornih lista, umesto njihovog automatskog odbacivanja, dok su pojedini učesnici kritikovali pojedina predložena rešenja, uključujući ovlašćenja izbornih komisija za podnošenje krivičnih prijava, izostavljanje mogućnosti odbacivanja izbornih lista zbog zloupotrebe prava i selektivnu primenu preporuka ODIHR-a.

Takođe su izneti brojni predlozi za dalje unapređenje izbornog procesa, koji se odnose na ukidanje obaveze prikupljanja potpisa za parlamentarne političke stranke, uvođenje elektronske identifikacije birača i izborne forenzike, omogućavanje ponovnog uvida u izborni materijal i ponovnog brojanja glasova, promenu izbornog sistema ka personalizovanom proporcionalnom modelu, povlačenje predloženih zakona iz procedure radi šire javne rasprave, donošenje propisa o transparentnosti stranog finansiranja organizacija, kao i veće uključivanje građana u sprovođenje izbora kroz rad u biračkim odborima.

Predsednik Odbora je nakon okončane diskusije zaključio javno slušanje, kojom prilikom se zahvalio svim učesnicima javnog slušanja koji su omogućili članovima Odbora za pravosuđe, državnu uprvu i lokalnu smoupravu kao i svim narodnim poslanicima, da čuju različita mišljenja i stavove o predlogu navedenih zakona koji su bili tema javnog slušanja. Naveo je da očekuje da će se četiri predložena zakona o kojima se raspravljalo naći što pre  na dnevnom redu sednice Narodne skupštine. Naglasio je da će izneti stavovi i mišljenja na okončanom javnom slušanju biće od velike koristi.

